Esa Lehikoinen (jääkiekkoilija)

Esa Lehikoinen (s. 17. huhtikuuta 1986 Joensuu) on suomalainen entinen jääkiekkopuolustaja. Hän pelasi urallaan SM-liigaa Rauman Lukossa, Hämeenlinnan Pallokerhossa ja Vaasan Sportissa yhteensä 131 runkosarjaottelua tehopistein 1+16=17 ja yhdeksän playoff/playout-ottelua ilman tehopisteitä. Lehikoinen loi pääsarjauraa myös kahden kauden verran Tšekin Extraligan BK Mladá Boleslavissa ja hän pelasi kahtena kautena Saksan kakkossarjatasolla DEL2:ssa. Suurimman osan urastaan hän pelasi kuitenkin Mestistä kasvattajaseurassaan Joensuun Kiekko-Pojissa. Hän toimi joukkueen kapteenina uransa neljä viimeistä kautta vuosina 2018–2022. Lehikoinen pelasi Mestistä myös kauden 2014–2015 KooKoossa voittaen hopeaa.

Ura 
Kahdeksanvuotiaana jääkiekkoilun aloittanut Lehikoinen on Jokipoikien kasvatti. Hän kuului juniori-iässä joensuulaiskiekkoilun suurimpiin lupauksiin ja oli joukkueensa tehokkain puolustaja C-nuorissa kaudella 2001–2002 ja B-nuorissa kaudella 2003–2004. Lehikoinen debytoi jälkimmäisenä mainitulla kaudella jo 17-vuotiaana miesten peleissä pelattuaan Jokipojissa kuusi Suomi-sarjaottelua. Joukkue voitti sarjan mestaruuden ja nousi Mestikseen kaudeksi 2004–2005. 18-vuotias Lehikoinen vakiinnutti hieman yllättäen paikkansa Jokipoikien Mestis-kokoonpanossa ja hänen tulokaskautensa toi 35 runkosarja- ja kuudessa karsintasarjan ottelussa tehot 2+2=4. Huhtikuussa 2005 Lehikoinen teki seuran kanssa vuoden mittaisen jatkosopimuksen.

Kaudella 2005–2006 Lehikoinen ei pitänyt itsestään suurta meteliä tehopisteiden (runkosarjassa 3+6=9) valossa, mutta hän loisti varmuudellaan ja voitti ylivoimaisesti Jokipoikien sisäisen tehotilaston lukemalla +11. Jo edellisenä kesänä Lehikoista projektipelaajakseen tavoitellut SM-liigajoukkue Rauman Lukko otti hänet tammikuussa 2006 viikon mittaisella testijaksolle, mutta Lehikoinen ei pelannut sen aikana kuitenkaan yhtään SM-liigaottelua. Saman vuoden maaliskuussa hän teki seuran kanssa kolmivuotisen jatkosopimuksen. Lehikoinen pelasi kauden 2006–2007 kuitenkin pääosin Lukon A-nuorissa, jonka tehokkain puolustaja hän oli Casper Santasen kanssa tehoilla 5+13=18. Lehikoinen voitti myös joukkueen sisäisen jäähypörssin 80 minuutillaan. Hän pelasi kauden aikana kaksi SM-liigaottelua. Siirtotakarajalla, helmikuussa 2007 Lukko vuokrasi Lehikoisen loppukaudeksi takaisin kasvattajaseuraansa Jokipoikiin.

Lehikoinen murtautui Lukon SM-liigajoukkueeseen kaudella 2007–2008, jolloin hän teki myös liigan yhden kauden piste-ennätyksensä tehoilla 1+12=13. Lehikoinen oli kauden tehokkain tulokaspuolustaja SaiPan Simo Mälkiän kanssa. Hänen liigauransa ensimmäinen ja ainoaksi jäänyt maali syntyi 14. helmikuuta 2008 Saimaan Palloa vastaan. Lehikoiselta odotettiin tasonnostoa kaudella 2008–2009, mutta hänen pistesaldonsa jäi vain kahteen syöttöpisteeseen. Lehikoinen puolusti kuitenkin varmasti, sillä hän jakoi Lukon sisäisen tehotilaston voiton Miikka Tuomaisen kanssa lukemalla +7.

Syksyllä 2009 Lehikoisella oli vaikeuksia mahtua Lukon kokoonpanoon. Hän ei pelannut joukkueessa ainuttakaan SM-liigaottelua ja siirtyi syyskuun lopulla loppukaudeksi 2009–2010 Tšekin Extraligassa pelanneeseen BK Mladá Boleslaviin. Lehikoinen voitti joukkueen sisäisen tehotilaston lukemalla +7. Kahden Tšekissä vietetyn kauden jälkeen hän oli vapaana agenttina yli lokakuun 2011 puoleen väliin saakka, kunnes Lehikoinen palasi ottelukohtaisella sopimuksella Jokipoikiin. Noin kuukautta myöhemmin hän palasi Lukkoon loppukauden 2011–2012 kattaneella ja joulutaukoon asti koeajan sisältäneellä sopimuksella. Lehikoisen koejakso tuotti jatkosopimuksen, mutta hän ei kuitenkaan vakuuttanut Lukossa esittämillään otteillaan missään vaiheessa. Lehikoinen siirtyikin tammikuussa 2012 toistaiseksi voimassa olleella lainasopimuksella Mestis-joukkue Lempäälän Kisaan, josta hän jatkoi yhden ottelun jälkeen kolmen ottelun tryoutille Hämeenlinnan Pallokerhoon paikkaamaan Tuukka Mäkelän loukkaantumista. Lehikoinen jatkoi sen jälkeen joukkueessa loppukauden 2011–2012 lainalla Lukosta.

Kaudeksi 2012–2013 Lehikoinen palasi kaksivuotisella sopimuksella Jokipoikiin. Hänestä tuli joukkueen varakapteeni. Lehikoinen jakoi tehoilla 4+18=22 Mestiksen puolustajien pistepörssin kuudennen sijan LeKin Jarkko Näppilän ja Sportin Niko Tuhkasen kanssa. Hän voitti myös Jokipoikien sisäisen jäähypörssin 67 minuutillaan. Kaudella 2013–2014, kevään 2014 pudotuspeleissä Lehikoinen oli pelipaikastaan huolimatta joukkueen paras pistemies ja maalintekijä tehoilla 3+2=5. Kaudeksi 2014–2015 hän siirtyi vuoden mittaisella sopimuksella KooKoohon. Lehikoinen nimettiin joukkueen varakapteeniksi. Hän oli koko Mestiksen kevään 2015 pudotuspelien tehokkain puolustaja TUTO Hockeyn Mikko Lehtosen kanssa tehoilla 2+7=9. Lehikoinen voitti kauden päätteeksi Mestis-hopeaa.

Lehikoinen palasi kaudeksi 2015–2016 vuoden mittaisella sopimuksella taas kasvattajaseuraansa Jokipoikiin. Hänen sopimuksessaan oli pykälä SM-liigaan tai ulkomaille siirtymisestä. Lehikoinen oli Jokipoikien tehokkain puolustaja ja oli koko Mestiksen puolustajien maalipörssin kärkisijalla RoKin Henri Joki-Erkkilän kanssa, kunnes hän siirtyi siirtorajan kynnyksellä helmikuussa 2016 loppukaudeksi pelaamaan SM-liigaa Vaasan Sportiin. Lehikoinen jakoi saman kevään kahdessa playoff-ottelussa joukkueen sisäisen tehotilaston voiton Teemu Tallbergin kanssa lukemalla +1.

Kaudeksi 2016–2017 Lehikoinen siirtyi vuoden mittaisella sopimuksella Saksan toiseksi korkeimmalle sarjatasolle DEL2-liigan Kassel Huskiesiin. Syyskuussa 2017 hän siirtyi kuuden viikon tryoutille samassa sarjassa pelaavaan EC Bad Nauheimiin paikkaamaan loukkaantumisia. Lehikoinen jatkoi joukkueessa neljä kuukautta, mutta lopulta Bad Nauheimilla ei ollut enää varaa pitää ylimääräistä ulkomaalaispelaajaa joukkueessaan ja Lehikoinen palasi tammikuussa 2018 loppukauden 2017–2018 kattavalla sopimuksella kasvattajaseuraansa Jokipoikiin.

Lehikoinen nimettiin kaudeksi 2018–2019 Jokipoikien kapteeniksi. Hän jakoi pudotuspeleissä joukkueen sisäisen piste- ja syöttöpörssin voiton tehoilla 1+4=5. Kaudella 2019–2020 Lehikoinen oli kahdeksalla osumallaan Jokipoikien eniten maaleja tehnyt puolustaja Lassi Raitasen kanssa. Toukokuussa 2020 hän teki vuoden mittaisen jatkosopimuksen Joensuun Kiekko-Pojat -nimeen palanneen seuran kanssa. Kaudella 2020–2021 Lehikoinen oli joukkueen tehokkain puolustaja tehoilla 6+12=18, joilla hän sijoittui koko Mestiksen puolustajien pistepörssissä kuudenneksi. Lehikoinen valittiin kauden päätteeksi sarjan toiseen tähdistökentälliseen. Heinäkuussa 2021 hän teki Kiekko-Poikien kanssa vuoden mittaisen jatkosopimuksen.

Kesällä 2022 Lehikoinen valmistautui vielä jatkamaan pelaajauraansa, mutta hän sai kuitenkin Joensuun kaupungilta työmahdollisuuden jäänhoitokoneen kuljettaajana ja Lehikoinen vahvisti uransa päättyneen elokuussa 2022.

Muuta 
Lehikoinen harrasti myös pesäpalloa 15-vuotiaaksi asti ja hän pelasi yhden kesän jalkapalloa.

Tilastot

Lähteet

Viitteet 

Suomalaiset jääkiekkoilijat
Vuonna 1986 syntyneet
Elävät henkilöt